41. Kohtud on asja hinnaks lugenud 25 000 krooni, st nad on lugenud haginõude ilmselt mittevaraliseks TsMS § 132 lg 1 mõttes. Kolleegium kahtleb sellise otsustuse õigsuses, kuna sisuliselt mõjutab ka n-ö tühi eelmärge seda koormava õigusena kinnistu väärtust ning hagi hinnaks peaks olema rahasumma, mille võrra eelmärked kinnistute väärtust vähendavad, lähtudes TsMS § 122 lg-st 2 ja § 126 lg-st 2. Samuti tuleks hagihinda arvutades liita TsMS § 134 lg 1 esimese lause järgi ühes hagis sisalduvad nõuded, st nõuded eelmärgete kustutamiseks mõlemalt kinnistult. Kolleegium ei pea siiski otstarbekaks ise käesolevas menetlusstaadiumis ebapiisavate andmete tõttu hinda muutma hakata, kuid jätab selle võimaluse ringkonnakohtule asja uuel läbivaatamisel.